
A szinergizmus hatékonyságának vizsgálata a célzott daganatterápiában

Az utóbbi években nagy lendületet adott új daganatterápiás módszerek kutatásának az, hogy megismertük, hogy a tumor sejtek osztódását genomikus elváltozásra aktiválódó onkogének indukálják, például a kináz enzimek aktiválása révén.
Az állandó jel hatására kontrolálatlan sejtosztódás következik be, amelyet a szervezet az un. antionkogének sérülése és a halálprogram elvesztése miatt nem tud megakadályozni. Innen indultak el azok a kutatások, amelyek az onkogének által kódolt célmolekula fehérjék ismeretében olyan gyógyszermolekulákat fejlesztenek ki, amelyek gátolják ezeket a proliferációs jeleket. Kifejlődött a célzott daganatterápia, aminek előnye a citotoxikus szerekkel és a citosztatikumokkal szemben, hogy a normál sejtekben nem tesz kárt, csak a tumorsejtekben, mert utóbbiak jelfüggőek. A legújabb kutatások pedig arra irányulnak, hogy olyan hatóanyagokat fejlesszenek ki, amelyek egyszerre több jelátviteli útvonalat is célba vesznek, és így nagyobb hatás érhető el.
Munkám során az MTT-teszt alkalmazásával célom az volt, hogy megvizsgáljam, hogy ha a sejteket két eltérő hatásmechanizmusú kezelőszerrel egyszerre kezeljük, akkor felfedezhető-e szinergikus hatás, azaz nagyobb lesz-e az inhibíció a tumor sejtek szaporodására nézve, és az egyes komponensek optimális dózisa így csökkenthető-e.
Az A431 és a Ks sejtvonalon végeztem vizsgálataimat, melyeken háromféle kezelőszert alkalmaztam: TT2-32-t (a sejtek metabolizmusára hat), a Sutentet és a Bosutinibet ( jelátviteli mechanizmuson keresztül ható kezelőszerek). Utóbbi két hatóanyag klinikai gyakorlatban van, de sok a mellékhatásuk, míg a TT2-32-nek gyakorlatilag nincs.
A vizsgálataim során 3 eltérő dózisban kezeltem a sejteket minden egyes kezelőszer esetében, illetve kombináltan alkalmaztam a TT2-32-vel a Bosutinib-et és a Sutentet. Az eredmények alapján megállapítható, hogy kimutatható szinergizmus, ha megfelelő koncentrációban kombináljuk a kezelőszereket, ugyanis 30%-os inhibíció helyett a szinergizmus révén akár 65%-os inhibíciót is el lehet érni.
A jövő egyértelműen az egyénre szabott terápia széleskörű elterjedése, aminek során molekuláris diagnosztikai módszerekkel a páciensben megállapítják, hogy milyen célmolekulával szemben milyen hatóanyagot alkalmazzanak a kezelés során. És természetesen az elsődleges cél, hogy a terápia hatékony és minél mellékhatás-mentesebb legyen, ugyanakkor a rezisztencia elkerüléséhez és a mellékhatások csökkentéséhez nagy jelentősége van a szinergetikus hatások vizsgálatának.
 



